Qishloq xo‘jaligi ishlab chiqaruvchilarining suv tejovchi sug‘orish texnologiyalarini joriy etish bo‘yicha xarajatlarining bir qismini qoplab berish chora-tadbirlari to‘g‘risida

O‘zbekiston Respublikasi Prezidentining “Qishloq xo‘jaligida suv tejovchi texnologiyalarni joriy etishni rag‘batlantirish mexanizmlarini kengaytirish chora-tadbirlari to‘g‘risida” 2019-yil 25-oktabrdagi PQ-4499-son qarori ijrosini ta’minlash hamda suv resurslaridan oqilona va samarali foydalanish, qishloq xo‘jaligi ekinlarini yetishtirishda suv tejovchi texnologiyalarni keng joriy etishni davlat tomonidan qo‘llab-quvvatlash maqsadida Vazirlar Mahkamasi qaror qiladi: 
 1. Quyidagilar:
 Qishloq xo‘jaligi ekinlarini yetishtirishda suv tejovchi sug‘orish texnologiyalarini joriy etish bo‘yicha xarajatlarning bir qismini qoplab berish tartibi to‘g‘risidagi nizom 1-ilovaga muvofiq;
 Yangi intensiv bog‘, uzumzor va issiqxonalarda suv tejovchi texnologiyalarni joriy etish bo‘yicha xarajatlarning bir qismini qoplab berish tartibi to‘g‘risidagi nizom 2-ilovaga muvofiq tasdiqlansin.
 2. Belgilab qo‘yilsinki:
 a) O‘zbekiston Respublikasi Suv xo‘jaligi vazirligi:
 qishloq xo‘jaligi ekinlarini yetishtirishda suv tejovchi sug‘orish texnologiyalarini joriy qilish bo‘yicha hududiy manzilli ro‘yxatlarni shakllantirishga ko‘maklashish, ularni tahlil qilish va manzilli dasturni shakllantirish hamda belgilangan tartibda tasdiqlanishini tashkil qilish;
 suv tejovchi sug‘orish texnologiyalaridan samarali foydalanish yuzasidan tizimli monitoring olib borish hamda manzilli dasturning joylarda ijrosini ta’minlashda, yuzaga kelgan muammolarni bartaraf qilishda Qoraqalpog‘iston Respublikasi Vazirlar Kengashi, viloyatlar va tumanlar hokimliklariga ko‘maklashish;
 paxta xomashyosi yetishtirish uchun tomchilatib sug‘orish texnologiyasini joriy etish bo‘yicha xarajatlarning bir qismini qoplashga subsidiyalarni o‘z vaqtida joylarga o‘tkazib berish; 
 b) O‘zbekiston Respublikasi Qishloq xo‘jaligi vazirligi:
 yangi intensiv bog‘, uzumzor va issiqxona xo‘jaliklarida suv tejovchi texnologiyalarni joriy qilishga sarflangan xarajatlarning bir qismini qoplab berishga subsidiya ajratish bo‘yicha takliflarning Bog‘dorchilik va issiqxona xo‘jaligini rivojlantirish hamda Uzum yetishtiruvchilar va vino tayyorlovchilarni qo‘llab-quvvatlash jamg‘armalari Kengashlarida o‘z vaqtida ko‘rib chiqish hamda subsidiya ajratish bo‘yicha manzilli ro‘yxatni tasdiqlash;
 yangi intensiv bog‘, uzumzor va issiqxona xo‘jaliklarida suv tejovchi texnologiyalarni joriy qilishga sarflangan xarajatlarning bir qismini qoplab berishga subsidiya ajratish to‘g‘risida tegishli shartnomalarni rasmiylashtirish hamda ijrosi bo‘yicha monitoring yuritishni tashkil qilish;
 qishloq xo‘jaligi ekinlarini yetishtirish uchun suv tejovchi sug‘orish texnologiyalarini joriy etish bo‘yicha xarajatlarning bir qismini qoplash uchun subsidiyalarni o‘z vaqtida joylarga o‘tkazib berish;
 v) O‘zbekiston Respublikasi Moliya vazirligi har yili Davlat budjetining asosiy parametrlari tasdiqlangandan so‘ng suv tejovchi sug‘orish texnologiyalarini joriy etish bo‘yicha xarajatlarning bir qismini qoplashga ajratilgan mablag‘larni belgilangan tartibda:
 O‘zbekiston Respublikasi Qishloq xo‘jaligi vazirligiga, shuningdek, uning huzuridagi Bog‘dorchilik va issiqxona xo‘jaligini rivojlantirish agentligiga hamda Uzumchilik va vinochilikni rivojlantirish agentligiga;
 paxta xomashyosi yetishtirish maqsadida tomchilatib sug‘orish texnologiyasini joriy etish bo‘yicha xarajatlarning bir qismini qoplash uchun esa O‘zbekiston Respublikasi Suv xo‘jaligi vazirligiga yetkazish;
 g) Qoraqalpog‘iston Respublikasi Vazirlar Kengashi, viloyatlar va tumanlar hokimliklari:
 qishloq xo‘jaligi ekinlarini yetishtirish uchun suv tejovchi sug‘orish texnologiyalarini joriy etish bo‘yicha tumanlar va hududiy manzilli ro‘yxatlarini shakllantirish hamda ularning ijrosini tashkil qilish; 
 joriy qilingan suv tejovchi sug‘orish texnologiyalarini puxta o‘rganib, tegishli dalolatnomalarni, subsidiya berish to‘g‘risida xulosalar va talabgorlar ro‘yxatlarini o‘z vaqtida rasmiylashtirish hamda subsidiya ajratish uchun O‘zbekiston Respublikasi Qishloq xo‘jaligi vazirligiga, paxta xomashyosi yetishtirish uchun tomchilatib sug‘orish texnologiyasini joriy etish bo‘yicha esa Suv xo‘jaligi vazirligiga taqdim qilib borish bo‘yicha mas’uldir;
 d) mazkur qarorga asosan joriy etilayotgan qishloq xo‘jaligi ishlab chiqaruvchilarini davlat tomonidan qo‘llab-quvvatlash choralari o‘rmon xo‘jaliklari va o‘rmon fondi yerlari ijarachilariga ham to‘liq tatbiq etiladi.
 3. O‘zbekiston Respublikasi Moliya vazirligi 2020-yildan boshlab, O‘zbekiston Respublikasi Davlat budjeti parametrlarini shakllantirishda Vazirlar Mahkamasi tomonidan tasdiqlangan qishloq xo‘jaligi ekinlarini yetishtirishda suv tejovchi sug‘orish texnologiyalarini joriy etish manzilli dasturiga muvofiq suv tejovchi sug‘orish texnologiyalarini joriy etish bilan bog‘liq xarajatlarni qoplash uchun zarur mablag‘larni nazarda tutsin. 
 4. Suv tejovchi sug‘orish texnologiyalarini joriy qilishga ko‘maklashish bo‘yicha tumanlar ishchi komissiyalarining namunaviy tarkibi 3-ilovaga muvofiq tasdiqlansin.
 5. Vazirlar Mahkamasining 2019-yil 11-iyundagi 481-son qarori (O‘zbekiston Respublikasi QT, 2019-y., 6-son, 125-modda) bilan tasdiqlangan O‘zbekiston Respublikasi Qishloq xo‘jaligi vazirligi huzuridagi Bog‘dorchilik va issiqxona xo‘jaligini rivojlantirish agentligi qoshidagi Bog‘dorchilik va issiqxona xo‘jaligini rivojlantirish jamg‘armasi to‘g‘risidagi nizomga 4-ilovaga muvofiq o‘zgartirishlar kiritilsin.
 6. O‘zbekiston Respublikasi Hukumatining 5-ilovaga muvofiq ayrim qarorlari o‘z kuchini yo‘qotgan deb hisoblansin.
 7. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — moliya vaziri J.A. Qo‘chqorov, O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha maslahatchisi A.D. Vaxabov zimmasiga yuklansin.
 1. Ushbu Nizom qishloq xo‘jaligi ishlab chiqaruvchilariga paxta xomashyosi, donli ekinlar, sabzavot ekinlari va kartoshka, poliz ekinlari va ozuqabop ekinlar (keyingi o‘rinlarda qishloq xo‘jaligi ekinlari deb ataladi) yetishtirish uchun suv tejovchi sug‘orish texnologiyalarini joriy etish bo‘yicha xarajatlarning bir qismini, shuningdek, ularni xarid qilish va qurishga ajratiladigan bank kreditlari bo‘yicha foiz xarajatlarining bir qismini qoplash tartibini belgilaydi. 
 Suv tejovchi sug‘orish texnologiyasi joriy etilgan maydonlar uchun subsidiya davlat budjetidan faqat bir marotaba ajratiladi. 
 Kalendar yil budjeti parametrlarida suv tejovchi sug‘orish texnologiyasi joriy etilgan maydonlarga subsidiya ajratish uchun ko‘zda tutilgan mablag‘larni o‘tgan yillarda suv tejovchi texnologiyalar joriy etilgan maydonlarga subsidiya sifatida ajratilishiga yo‘l qo‘yilmaydi.
 2. Mazkur Nizom talablari 2020-yil 1-yanvardan boshlab suv tejovchi sug‘orish texnologiyalari joriy etilgan maydonlarga nisbatan tatbiq etiladi.
 3. Ushbu Nizomda quyidagi tushunchalardan foydalaniladi:
 talabgorlar — suv tejovchi sug‘orish texnologiyalarini joriy etuvchi qishloq xo‘jaligi ishlab chiqaruvchilari;
 tomchilatib sug‘orish — qishloq xo‘jaligi ekinlarini sug‘orishning o‘simliklar ildizi yonidagi zonaga kam miqdorda (tomchilatib) suv yetkazib beradigan usuli;
 yomg‘irlatib sug‘orish — qishloq xo‘jaligi ekinlarini sug‘orishning tuproq va o‘simliklar yuza qismiga suv tabiy yomg‘ir suvi bilan sug‘orishga imkon qadar yaqinlashtirilgan yomg‘irlatib sug‘orish orqali yetkazib beriladigan usuli;
 keng qamrovli yomg‘irlatib sug‘orish tizimi (keyingi o‘rinlarda keng qamrovli sug‘orish tizimi deb ataladi) — keng maydonni qamrab oluvchi o‘zi yuruvchi agregatning aylanma yoki frontal harakatida suv yetkazib beriladigan yomg‘irlatib sug‘orish tizimi;
 “sprinkler” tizimi — statsionar kalta purkovchi uskunalar yordamida suv yetkazib beriladigan yomg‘irlatib sug‘orish tizimi; 
 yerlarni lazer yordamida tekislagan holda diskret sug‘orish usuli (keyingi o‘rinlarda diskret sug‘orish deb ataladi) — qishloq xo‘jaligi ekinlarini sug‘orishning yerlarni dastlab lazer qurilmali tekislagich agregat yordamida tekislab suv egiluvchan sug‘orish quvurlari orqali tanafus bilan yetkazib beradigan usuli.
 4. Subsidiyalarning bazaviy hisoblash miqdorlari ekin maydonining har bir gektari uchun quyidagi miqdorlarda belgilanadi:
 tomchilatib sug‘orish tizimlari uchun — 8 mln so‘m;
 yomg‘irlatib sug‘orish tizimlari uchun — 4 mln so‘m;
 diskret sug‘orish uchun — 1 mln so‘m.
 5. Ushbu Nizomning 4-bandida nazarda tutilgan subsidiyalar miqdori uning bazaviy hisoblash miqdoriga qishloq xo‘jaligi ekin turi va yerlarning bonitet ballaridan kelib chiqadigan koeffitsiyentni ko‘paytirish yo‘li bilan aniqlanadi. 
 6. Qishloq xo‘jaligi ekin turlari va yerlarning bonitet ballaridan kelib chiqadigan koeffitsiyentlar ushbu Nizomga 1-ilovaga muvofiq hisoblanadi.
 7. Talabgorlarning suv tejovchi sug‘orish texnologiyalarini joriy etish bo‘yicha xarajatlarining bir qismini qoplash har yili O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha o‘rinbosari tomonidan tasdiqlanadigan qishloq xo‘jaligi ekinlarini yetishtirishda suv tejovchi sug‘orish texnologiyalarini joriy etish manzilli dasturi (keyingi o‘rinlarda manzilli dastur deb ataladi) doirasida amalga oshiriladi.
 8. Har bir tumanda suv tejovchi sug‘orish texnologiyalarini joriy etishga ko‘maklashish bo‘yicha tuman ishchi komissiyasi (keyingi o‘rinlarda tuman ishchi komissiyasi deb ataladi) Vazirlar Mahkamasi tomonidan tasdiqlangan namunaviy tarkibda tuziladi.
 Tuman irrigatsiya bo‘limi tuman ishchi komissiyasining ishchi organi hisoblanadi.
 9. Talabgorlar kelgusi yilda suv tejovchi sug‘orish texnologiyalarini joriy etish bo‘yicha har kalendar yilining 1-fevraliga qadar tuman ishchi komissiyasiga ushbu Nizomga 2-ilovadagi shaklga muvofiq ariza bilan yozma yoki belgilangan tartibda elektron shaklda murojaat qiladi.
 Arizadagi ma’lumotlar va taqdim qilingan hujjatlarning to‘g‘riligiga talabgorlar javobgar hisoblanadi.
 10. Tuman ishchi komissiyasi:
 talabgorlarning arizalarini qabul qiladi hamda uch ish kunida joyiga chiqib o‘rganadi, suv tejovchi sug‘orish texnologiyalari joriy etiladigan yer uchastkalarining maydonlari, shart-sharoitlari, yer bonitet balli va sho‘rlanish darajasi, uning yetishtiriladigan qishloq xo‘jaligi ekinlariga mosligi, suv va elektr energiyasi bilan ta’minlanganlik darajasi va boshqa tomonlarini ko‘rib chiqadi, shuningdek, talabgorlarning moliyaviy holatini o‘rganadi;
 o‘rganish natijasi bo‘yicha kelgusi yilda suv tejovchi sug‘orish texnologiyalarini joriy etish bo‘yicha tuman manzilli ro‘yxatlarini (keyingi o‘rinlarda tuman manzilli ro‘yxatlari deb ataladi) qishloq xo‘jaligi ekinlari va sug‘orish texnologiyalari turlari, hududlar hamda talabgorlar kesimida yer uchastkalarining maydonlari, yer bonitet balli, suv manbai, xizmat ko‘rsatuvchi tijorat banklari nomi ko‘rsatilgan holda shakllantiradi. 
 Tuman manzilli ro‘yxatlari tuman ishchi komissiyasining barcha a’zolari tomonidan imzolanadi va tuman ishchi komissiyasi rahbari tomonidan tasdiqlanadi.
 Tasdiqlangan tuman manzilli ro‘yxatlari har kalendar yilning 15-fevraliga qadar ko‘rib chiqish va umumlashtirish uchun O‘zbekiston Respublikasi Prezidentining “Paxta xomashyosini yetishtirishda tomchilatib sug‘orish texnologiyalaridan keng foydalanish uchun qulay shart-sharoitlar yaratishga oid kechiktirib bo‘lmaydigan chora-tadbirlar to‘g‘risida” 2018-yil 27-dekabrdagi PQ-4087-son qaroriga muvofiq tashkil etilgan Suvni tejaydigan sug‘orish texnologiyalarini joriy etishga ko‘maklashuvchi ishchi guruhiga (keyingi o‘rinlarda hududiy ishchi guruhi deb ataladi) belgilangan tartibda taqdim qilinadi. 
 Tuman manzilli ro‘yxatlarining to‘g‘riligiga tuman ishchi komissiyasi rahbari va a’zolari mas’ul hisoblanadi.
 11. Hududiy ishchi guruh:
 tumanlarning manzilli ro‘yxatlarini tahlil qiladi va qishloq xo‘jaligi ekinlari va sug‘orish texnologiyalari turlari, tumanlar, hududlar hamda talabgorlar kesimida yer uchastkalarining maydonlari, yer bonitet balli, suv manbai, xizmat ko‘rsatuvchi tijorat banklari nomi ko‘rsatilgan holda hududiy manzilli ro‘yxatlarni (keyingi o‘rinlarda hududiy manzilli ro‘yxatlar deb ataladi) shakllantiradi;
 zaruratga ko‘ra, talabgorlarning takliflarini joyiga chiqib qo‘shimcha ravishda o‘rganadi. 
 Hududiy manzilli ro‘yxatlar hududiy ishchi guruhining barcha a’zolari tomonidan imzolanadi va hududiy ishchi guruhi rahbari tomonidan tasdiqlanadi.
 Tasdiqlangan hududiy manzilli ro‘yxatlar har kalendar yilning 1-martiga qadar O‘zbekiston Respublikasi Suv xo‘jaligi vazirligiga belgilangan tartibda taqdim qilinadi. 
 Hududiy manzilli ro‘yxatlarining to‘g‘riligiga hududiy ishchi guruh rahbari va a’zolari mas’ul hisoblanadi.
 12. O‘zbekiston Respublikasi Suv xo‘jaligi vazirligi:
 hududiy manzilli ro‘yxatlarni O‘zbekiston Respublikasi Qishloq xo‘jaligi vazirligi, Veterinariya va chorvachilikni rivojlantirish davlat qo‘mitasi, O‘zbekiston fermer, dehqon xo‘jaliklari va tomorqa yer egalari kengashi, “O‘zto‘qimachiliksanoat” uyushmasi bilan birgalikda tahlil qiladi;
 manzilli dastur loyihasini Qoraqalpog‘iston Respublikasi va viloyatlar kesimida qishloq xo‘jaligi ekinlari va sug‘orish texnologiyalari turlari, yer maydonlarining prognoz parametrlari ko‘rsatilgan holda shakllantiradi hamda ushbu bandning ikkinchi xatboshisida nazarda tutilgan tashkilotlar bilan kelishilgan holda har kalendar yilning 1-apreliga qadar belgilangan tartibda O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha o‘rinbosariga tasdiqlash uchun taqdim etadi. 
 13. O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha o‘rinbosari har kalendar yilning 15-apreliga qadar manzilli dasturni tasdiqlaydi.
 Tasdiqlangan manzilli dastur O‘zbekiston Respublikasi Moliya vazirligi, Suv xo‘jaligi vazirligi, Qishloq xo‘jaligi vazirligi, Veterinariya va chorvachilikni rivojlantirish davlat qo‘mitasi, O‘zbekiston fermer, dehqon xo‘jaliklari va tomorqa yer egalari kengashi, “O‘zto‘qimachiliksanoat” uyushmasi hamda Qoraqalpog‘iston Respublikasi Vazirlar Kengashi va viloyatlar hokimliklariga ijro uchun yuboriladi.
 O‘zbekiston Respublikasi Suv xo‘jaligi vazirligi, Qishloq xo‘jaligi vazirligi bilan kelishgan holda Qoraqalpog‘iston Respublikasi Vazirlar Kengashi va viloyatlar hokimliklarining suv tejovchi sug‘orish texnologiyalarini joriy etishning amaldagi holatidan kelib chiqib hamda talabgorlar roziligi asosida tasdiqlangan hududiy manzilli ro‘yxatlardagi asosiy parametrlar doirasida o‘zgartirishlar kiritishi mumkin.
 14. Qishloq xo‘jaligi ishlab chiqaruvchilariga suv tejovchi sug‘orish texnologiyalarini joriy etish bo‘yicha xarajatlarning bir qismi ushbu Nizomga 3-ilovada keltirilgan sxemaga muvofiq qoplanadi.
 15. O‘zbekiston Respublikasi Moliya vazirligi har yili Davlat budjetining asosiy parametrlari tasdiqlangandan so‘ng suv tejovchi sug‘orish texnologiyalarini joriy etish bo‘yicha xarajatlarning bir qismini qoplashga ajratilgan mablag‘larni belgilangan tartibda O‘zbekiston Respublikasi Qishloq xo‘jaligi vazirligiga, paxta xomashyosi yetishtirish maqsadida tomchilatib sug‘orish texnologiyasini joriy etish bo‘yicha xarajatlarning bir qismini qoplash uchun esa O‘zbekiston Respublikasi Suv xo‘jaligi vazirligiga yetkazadi.
 O‘zbekiston Respublikasi Davlat budjetidan ushbu maqsadlar uchun ajratiladigan mablag‘lar hisobi O‘zbekiston Respublikasi Qishloq xo‘jaligi vazirligi hamda Suv xo‘jaligi vazirligida ochiladigan maxsus shaxsiy g‘azna hisobvarag‘ida yuritiladi.
 16. Suv tejovchi sug‘orish texnologiyalarini joriy qilgan talabgorlar ularni foydalanishga qabul qilishni tashkil qilish va subsidiya ajratish uchun tuman ishchi komissiyasiga yozma yoki belgilangan tartibda elektron shaklda murojaat qiladi.
 17. Tuman ishchi komissiyasi murojaat kelib tushgan kundan e’tiboran uch ish kuni ichida: 
 murojaat qilgan talabgorning tasdiqlangan hududiy manzilli ro‘yxatda borligini tekshiradi;
 hududiy manzilli ro‘yxatda bor talabgor tomonidan joriy qilingan suv tejovchi sug‘orish texnologiyalarini joyiga chiqib talabgor va pudrat tashkiloti vakili ishtirokida har tomonlama puxta o‘rganadi va ishlatib ko‘radi. Suv tejovchi sug‘orish texnologiyalari sifatli qurilib, foydalanishga to‘liq tayyor holda bo‘lsa tegishli dalolatnomani rasmiylashtiradi, aks holda dalolatnoma rasmiylashtirilmaydi; 
 dalolatnoma rasmiylashtirilgan talabgorga ushbu Nizomga 4-ilovaga muvofiq shaklda subsidiya ajratish to‘g‘risida xulosa tayyorlaydi.
 Tuman ishchi komissiyasi rahbari va a’zolari talabgorga subsidiya ajratish to‘g‘risidagi xulosasining haqqoniyligi uchun mas’ul hisoblanadi. 
 18. Tuman ishchi komissiyasining talabgorlarga subsidiya ajratish to‘g‘risidagi xulosalari umumlashtirilib, ularning ro‘yxatlari har o‘n kunda hududiy ishchi guruhiga ko‘rib chiqish va umumlashtirish uchun belgilangan tartibda taqdim etiladi. Ro‘yxatlarga dalolatnomalar va talabgorlarga subsidiya ajratish to‘g‘risidagi xulosalar ilova qilinadi.
 19. Hududiy ishchi guruhi:
 tuman ishchi komissiyasining subsidiya oladigan talabgorlarning ro‘yxatlari kelib tushgan kundan e’tiboran ikki ish kuni ichida ularni tahlil qiladi, zaruratga ko‘ra, joyiga borib o‘rganadi.
 har o‘n kunda taqdim etilgan ro‘yxatlarni umumlashtiradi va subsidiya oladigan talabgorlarning ro‘yxatlarini shakllantirib, O‘zbekiston Respublikasi Qishloq xo‘jaligi vazirligiga, paxta xomashyosi yetishtirish uchun tomchilatib sug‘orish texnologiyasini joriy etish bo‘yicha subsidiya oluvchilar ro‘yxatlarini esa Suv xo‘jaligi vazirligiga belgilangan tartibda taqdim etadi. Ushbu ro‘yxatlarga dalolatnomalar va talabgorlarga subsidiya ajratish to‘g‘risidagi xulosalar ilova qilinadi.
 20. O‘zbekiston Respublikasi Qishloq xo‘jaligi vazirligi:
 hududiy ishchi guruhlar tomonidan taqdim etilgan ro‘yxatlarni ular kelib tushgan kundan boshlab o‘n kun ichida Suv xo‘jaligi vazirligi, Veterinariya va chorvachilikni rivojlantirish davlat qo‘mitasi, O‘zbekiston fermer, dehqon xo‘jaliklari va tomorqa yer egalari kengashi hamda “O‘zto‘qimachiliksanoat” uyushmasi bilan birgalikda ko‘rib chiqib umumlashtiradi;
 yakuniy umumlashtirilgan ro‘yxatlarga muvofiq talabgorlarning suv tejovchi sug‘orish texnologiyalarini joriy etish bo‘yicha xarajatlarining bir qismini qoplab berish maqsadida ularning tijorat banklaridagi hisobraqamlariga subsidiyalarni o‘tkazib beradi.
 21. O‘zbekiston Respublikasi Suv xo‘jaligi vazirligi:
 hududiy ishchi guruhlar tomonidan taqdim etilgan paxta xomashyosi yetishtirish uchun tomchilatib sug‘orish texnologiyasini joriy etish bo‘yicha subsidiya oluvchilar ro‘yxatlarini ular kelib tushgan kundan boshlab o‘n kun ichida Qishloq xo‘jaligi vazirligi, O‘zbekiston fermer, dehqon xo‘jaliklari va tomorqa yer egalari kengashi hamda “O‘zto‘qimachiliksanoat” uyushmasi bilan birgalikda ko‘rib chiqib umumlashtiradi;
 yakuniy umumlashtirilgan ro‘yxatlarga muvofiq talabgorlarning paxta xomashyosini yetishtirish uchun suv tejovchi sug‘orish texnologiyalarini joriy etish bo‘yicha xarajatlarining bir qismini qoplab berish maqsadida ularning tijorat banklaridagi hisobraqamlariga subsidiyalarni o‘tkazib beradi.
 22. Suv tejovchi sug‘orish texnologiyasini joriy qilgan talabgorlarning sug‘orish texnologiyasi butlovchi qismlarini xarid qilish va qurishga ajratiladigan bank kreditlari bo‘yicha har bir gektarga 20 mln. so‘mdan oshmaydigan qismiga ajratiladigan kreditlar bo‘yicha belgilangan foiz xarajatlarini qoplash ushbu Nizomga 5-ilovada ko‘rsatilgan foizlar va shartlarda hamda Vazirlar Mahkamasining 2020-yil 16-yanvardagi 28-son qarori bilan tasdiqlangan O‘zbekiston Respublikasi Iqtisodiyot va sanoat vazirligi huzuridagi Tadbirkorlik faoliyatini qo‘llab-quvvatlash davlat jamg‘armasi to‘g‘risidagi Nizom talablari asosida amalga oshiriladi.
 23. Suv tejovchi sug‘orish texnologiyasini joriy qilgan talabgorlarga suv tejovchi sug‘orish texnologiyalarini joriy qilish va ularning butlovchi qismlarini sotib olish uchun ajratiladigan kreditlar bo‘yicha bir gektarga 20 mln so‘mdan oshgan qismi (kompensatsiya qilinmaydigan qismi) alohida tijorat krediti bilan rasmiylashtiriladi.
 24. Tadbirkorlik faoliyatini qo‘llab-quvvatlash davlat jamg‘armasi tomonidan ikki ish kunida talabgorlarning kredit majburiyatlari bo‘yicha foiz xarajatlarini qoplash yuzasidan Davlat budjetidan mablag‘lar ajratish to‘g‘risidagi talabnomalar O‘zbekiston Respublikasi Moliya vazirligiga taqdim etiladi.
 25. O‘zbekiston Respublikasi Moliya vazirligi Tadbirkorlik faoliyatini qo‘llab-quvvatlash davlat jamg‘armasining talabnomalarini ko‘rib chiqadi va ikki ish kunida tegishli mablag‘larni ilgari ajratilgan budjet mablag‘laridan foydalanish holatini inobatga olgan holda ajratadi. 
 Bunda, O‘zbekiston Respublikasi Moliya vazirligi tomonidan qo‘shimcha asoslantiruvchi hisob-kitob ma’lumotlari (tijorat banklari tomonidan kreditning qancha muddatga ajratilganligi, o‘tgan moliya yilida ajratilgan mablag‘lar bilan qancha qismi qoplab berilganligi va rejalashtirilayotgan moliya yilida qolgan qismi uchun qancha mablag‘ talab qilinishi hamda olinadigan kredit bo‘yicha prognoz) talab qilib olinishi mumkin.
 26. Tadbirkorlik faoliyatini qo‘llab-quvvatlash davlat jamg‘armasi tomonidan talabgorlarning suv tejovchi sug‘orish texnologiyalarini joriy etish bilan bog‘liq loyihalari amalga oshirilgan yer maydonlari bo‘yicha keyingi yillarda amalga oshiriladigan loyihalari uchun kredit majburiyatlarining bir qismini qoplashga yo‘l qo‘yilmaydi
 27. Tasdiqlangan manzilli dastur hamda hududiy manzilli ro‘yxatlar O‘zbekiston Respublikasi Suv xo‘jaligi vazirligining rasmiy veb-saytlarida e’lon qilinadi.
 28. O‘zbekiston Respublikasi Suv xo‘jaligi vazirligi Qishloq xo‘jaligi vazirligi, Veterinariya va chorvachilikni rivojlantirish davlat qo‘mitasi, O‘zbekiston fermer, dehqon xo‘jaliklari va tomorqa yer egalari kengashi, “O‘zto‘qimachiliksanoat” uyushmasi hamda hududiy ishchi guruhlar bilan birgalikda talabgorlar tomonidan joriy qilingan suv tejovchi sug‘orish texnologiyalaridan samarali foydalanish yuzasidan tizimli monitoring olib boradi hamda yuzaga kelgan muammolarni bartaraf qilishda ularga har tomonlama ko‘maklashadi.
 29. Talabgorlarning suv tejovchi sug‘orish texnologiyalarini joriy qilish bilan bog‘liq xarajatlari hamda tegishli kredit foizlarining bir qismini qoplash bo‘yicha Davlat budjetidan ajratiladigan mablag‘lardan maqsadli foydalanilishi yuzasidan nazorat O‘zbekiston Respublikasi Moliya vazirligi Davlat moliyaviy nazorati departamenti tomonidan amalga oshiriladi.
 30. Ushbu Nizom talablari buzilishida aybdor bo‘lgan shaxslar qonun hujjatlariga muvofiq javob beradilar.
 1. Ushbu Nizom qishloq xo‘jaligi ishlab chiqaruvchilariga tashkil etiladigan yangi intensiv bog‘, uzumzor va issiqxona xo‘jaliklarida suv tejovchi texnologiyalarni joriy qilishga sarflangan xarajatlarning bir qismini qoplab berish tartibini belgilaydi.
 2. Subsidiyalar 2019-yilda va undan keyingi yillarda tashkil etilgan yangi intensiv bog‘, uzumzor va issiqxona xo‘jaliklarida suv tejovchi texnologiyalarni joriy qilgan loyihalar tashabbuskorlariga beriladi.
 3. Ushbu Nizomda quyidagi tushunchalardan foydalaniladi:
 kelishuv shartnomasi — suvdan umumiy foydalanish maqsadida tutash hududlarda joylashgan har birining umumiy maydoni 35 gektardan oshmaydigan bir necha fermer xo‘jaligi va qishloq xo‘jaligi korxonalarining o‘zaro kelishuvi;
 loyiha — yangi intensiv bog‘, uzumzor va issiqxona xo‘jaliklarida suv tejovchi texnologiyalarni joriy qilish bo‘yicha tadbirlar majmui;
 loyiha tashabbuskori — 2019-yilda va undan keyingi yillarda tashkil etilgan yangi bog‘, uzumzor va issiqxona xo‘jaliklarida suv tejovchi sug‘orish texnologiyalarini joriy etish yuzasidan murojaat qilgan shaxs;
 intensiv bog‘ — pakana va yarim pakana payvandtaglarda yetishtirilgan ko‘chatlarni zich sxemada ekib, tomchilatib sug‘orish tizimi asosida tashkil etilgan bog‘;
 suv tejovchi sug‘orish texnologiyalari — qishloq xo‘jaligi ekinlarini tomchilatib, yomg‘irlatib va yerlarni lazer yordamida tekislagan holda diskret sug‘orish tizimi; 
 tomchilatib sug‘orish — qishloq xo‘jaligi ekinlarini sug‘orishning o‘simliklarning ildizi yonidagi zonaga kam miqdorda (tomchilatib) suv yetkazib beradigan usuli; 
 tomchilatib sug‘orish tizimi — suv tindirgich (hovuz), suv nasosi, suv tozalagichlar (filtrlar), mineral o‘g‘itlar eritmasini tayyorlovchi moslama, suvni boshqarish va o‘lchash vositalari, suv yetkazuvchi, suv tarqatuvchi va suv tomizgichli quvurlardan iborat sug‘orish majmuasi;
 er bonitirovkasi — qishloq xo‘jaligi ekinlarining o‘rtacha agrotexnika darajasida tuproq sifati va tabiiy ishlab chiqarish unumdorligining 100 ballik shkala bo‘yicha qiyosiy bahosi.
 4. Yangi intensiv bog‘, uzumzor va issiqxona xo‘jaliklarini tashkil etishda suv tejovchi sug‘orish texnologiyalarini joriy qilish bilan bog‘liq xarajatlarning bir qismini qoplab berish maqsadida:
 joriy etilgan tomchilatib sug‘orish tizimlari uchun subsidiyalarning bazaviy hisoblash miqdori ekin maydonining har bir gektari uchun 8 million so‘m;
 maydoni 35 gektar dan ziyod bog‘ va uzumzorlarda suvdan maxsus foydalanish yoki suvni maxsus iste’mol qilish bo‘yicha vakolatli organlar tomonidan beriladigan tegishli ruxsatnomaga asosan suv chiqarish uchun burg‘ilangan quduqni, shuningdek, daryolar, kanallar va boshqa suv havzalaridan suvni tortish uchun nasos stansiyasini qurishga har 35 gektar uchun 120 million so‘mdan oshmaydigan mikdorda;
 suvdan foydalanish maqsadida tutash hududlarda joylashgan har birining umumiy maydoni 35 gektardan oshmaydigan bir necha fermer xo‘jaligi va qishloq xo‘jaligi korxonalarining o‘zaro kelishuvi asosida suv chiqarish uchun burg‘ilangan quduqni, shuningdek daryolar, kanallar hamda boshqa suv havzalaridan suvni tortishga nasos stansiyasini qurish uchun suvdan maxsus foydalanish yoki suvni maxsus iste’mol qilish bo‘yicha vakolatli organlar tomonidan beriladigan tegishli ruxsatnomaga asosan har 35 gektar maydonga 120 million so‘mdan oshmaydigan mikdorda subsidiya ajratiladi.
 Agar shartnomada suv tejovchi sug‘orish texnologiyalarini joriy qilishga sarflangan xarajatlar belgilangan subsidiya miqdoridan kam bo‘lgan taqdirda, subsidiya shartnomada nazarda tutilgan summaga ajratiladi.
 5. Tomchilatib sug‘orish tizimini joriy etish bo‘yicha xarajatlarning bir qismini qoplash uchun har gektar maydonga subsidiyalar miqdori subsidiyalarning bazaviy hisoblash miqdoriga ekin turi va yerlarning bonitet ballaridan kelib chiqadigan koeffitsiyentni ko‘paytirish yo‘li bilan quyidagicha aniqlanadi:
 6. Loyihalar tashabbuskorlariga subsidiyalar:
 O‘zbekiston Respublikasi Qishloq xo‘jaligi vazirligi huzuridagi Bog‘dorchilik va issiqxona xo‘jaligini rivojlantirish agentligi qoshidagi Bog‘dorchilik va issiqxona xo‘jaligini rivojlantirish jamg‘armasi Kengashi;
 O‘zbekiston Respublikasi Alkogol va tamaki bozorini tartibga solish hamda vinochilikni rivojlantirish agentligining Vinochilikni rivojlantirish jamg‘armasi mablag‘lari hisobidan subsidiyalar berish bo‘yicha Kengashi (keyingi o‘rinlarda Kengashlar deb ataladi) qarorlariga asosan beriladi.
 7. Subsidiyalar:
 O‘zbekiston Respublikasi Qishloq xo‘jaligi vazirligi huzuridagi Bog‘dorchilik va issiqxona xo‘jaligini rivojlantirish agentligi qoshidagi Bog‘dorchilik va issiqxona xo‘jaligini rivojlantirish jamg‘armasi (keyingi o‘rinlarda Jamg‘arma deb ataladi) hisobidan hamda Davlat budjetidan ajratiladigan mablag‘lar teng ulushlarda;
 O‘zbekiston Respublikasi Alkogol va tamaki bozorini tartibga solish hamda vinochilikni rivojlantirish agentligining Vinochilikni rivojlantirish jamg‘armasi (keyingi o‘rinlarda Jamg‘arma deb ataladi) hisobidan ajratiladi.
 8. Loyihalar subsidiyalar hisobidan ushbu Nizomga 1-ilovaga muvofiq sxema bo‘yicha moliyalashtiriladi.
 9. Loyihalar tashabbuskorlari subsidiya olish uchun tegishliligi bo‘yicha Agentliklarga yozma yoki belgilangan tartibda elektron shaklda quyidagi hujjatlarni taqdim qiladi:
 yuridik shaxsning nomi, soliq to‘lovchining identifikatsion raqami (STIR) va tashkiliy-huquqiy shakli, pochta manzili, so‘rayotgan subsidiyaning maqsadi, loyihani amalga oshirish joyi, xizmat ko‘rsatuvchi tijorat banki nomi va bankdagi hisobraqami ko‘rsatilgan holda subsidiya berish to‘g‘risidagi ariza;
 yangi intensiv bog‘, uzumzor va issiqxona barpo etish uchun yer uchastkasi ajratilganligi to‘g‘risida hujjatlar nusxasi;
 qishloq xo‘jaligi ishlab chiqaruvchisining yer uchastkasiga tuzilgan uzoq muddatli ijara shartnomasi nusxasi;
 suvdan foydalanish maqsadida tutash xududlarda joylashgan har birining umumiy maydoni 35 gektardan oshmaydigan bir necha fermer xo‘jaligi va qishloq xo‘jaligi korxonalarining o‘zaro kelishuv shartnoma nusxasi;
 ushbu Nizomga 2-ilovaga muvofiq shaklda loyiha to‘g‘risida ma’lumot.
 10. Agentliklar:
 loyihalar tashabbuskorlari tomonidan subsidiyalar olish uchun taqdim qilinadigan hujjatlarning uch ish kunida ushbu Nizom talablariga muvofiqligini o‘rganib chiqadi;
 taqdim qilingan hujjatlar ushbu Nizomning 9-bandiga muvofiq bo‘lmagan, 2019-yildan oldin tashkil qilingan, shuningdek, intensiv bo‘lmagan bog‘ va uzumzorlar uchun subsidiyalar so‘ralganda va boshqa kamchiliklar aniqlanganda, loyihalar tashabbuskorlarini bu haqda xabardor qiladi;
 loyihalar tashabbuskorlari tomonidan yo‘l qo‘yilgan kamchiliklar Agentliklar tomonidan xabardor qilgandan so‘ng yetti ish kuni mobaynida bartaraf qilinmagan taqdirda, hujjatlarni loyihalar tashabbuskorlariga qaytaradi;
 loyihalar tashabbuskorlarining subsidiyalar olish bo‘yicha ushbu Nizom talablariga muvofiq bo‘lgan hujjatlarini tegishliligicha Kengashlarga navbatdagi yig‘ilishlarida ko‘rib chiqish uchun kiritadi.
 11. Kengashlar:
 Agentliklar tomonidan loyihalar tashabbuskorlarining subsidiyalar ajratish yuzasidan kiritgan hujjatlarini (takliflarini) ko‘rib chiqadi, subsidiyalar ajratish to‘g‘risida yoki ajratishni rad etish to‘g‘risida tegishli qarorlarni qabul qiladi hamda subsidiyalar ajratiladigan loyihalar tashabbuskorlarining manzilli ro‘yxatlarini tasdiqlaydi;
 ajratilgan subsidiyalardan boshqa maqsadlarda foydalanish holatlari aniqlangan taqdirda moliyalashtirishni to‘xtatadi va ajratilgan mablag‘larni undirish choralarini ko‘radi;
 qonun hujjatlariga muvofiq boshqa masalalar yuzasidan qarorlar qabul qiladi.
 12. Kengashlarning subsidiyalarni ajratish to‘g‘risidagi ijobiy qarorlari subsidiya berish uchun asos hisoblanadi.
 Kengashlarning yig‘ilishlari bir oyda kamida bir marotaba o‘tkaziladi.
 13. Agentliklar:
 Kengashlar tomonidan qabul qilingan qarorlar to‘g‘risida loyihalar tashabbuskorlarini uch ish kuni mobaynida xabardor qiladi;
 Kengashlar tomonidan subsidiyani berish to‘g‘risida qabul qilingan qarorlar asosida loyihalar tashabbuskorlari bilan subsidiyalar ajratish to‘g‘risida tegishli shartnomalarni rasmiylashtiradi;
 14. O‘zbekiston Respublikasi Moliya vazirligi har yili Davlat budjetining asosiy parametrlari tasdiqlangandan so‘ng suv tejovchi sug‘orish texnologiyalarini joriy etish bo‘yicha xarajatlarning bir qismini qoplash uchun ajratilgan mablag‘larni belgilangan tartibda tegishliligi bo‘yicha O‘zbekiston Respublikasi Qishloq xo‘jaligi vazirligi huzuridagi Bog‘dorchilik va issiqxona xo‘jaligini rivojlantirish agentligi hamda O‘zbekiston Respublikasi Alkogol va tamaki bozorini tartibga solish hamda vinochilikni rivojlantirish agentligiga yetkazadi.
 O‘zbekiston Respublikasi Davlat budjetidan ushbu maqsadlar uchun ajratiladigan mablag‘lar hisobi tegishliligi bo‘yicha Agentliklarda ochiladigan maxsus shaxsiy g‘azna hisobvaraqlarida yuritiladi.
 15. Subsidiyalar loyihalar tashabbuskorlariga ular tomonidan yangi intensiv bog‘, uzumzor va issiqxonalarda suv tejovchi sug‘orish texnologiyalarini joriy etish ishlari yakunlanib, O‘zbekiston Respublikasi Vazirlar Mahkamasi tomonidan tasdiqlangan namunaviy tarkibda Suv tejovchi sug‘orish texnologiyalarini joriy qilishga ko‘maklashish bo‘yicha tuman ishchi komissiyacining (keyingi o‘rinlarda tuman ishchi komissiyasi deb ataladi) ularni foydalanishga qabul qilish yuzasidan tasdiqlangan dalolatnomalari Agentliklarga taqdim etilgandan so‘ng bir oy muddatda ajratiladi.
 16. Subsidiya miqdori tuman ishchi komissiyasi tomonidan tasdiqlangan dalolatnomalardagi loyiha ko‘rsatkichlari asosida beriladi.
 Tuman ishchi komissiyasi rahbari va a’zolari tasdiqlangan dalolatnomalarning haqqoniyligiga mas’ul hisoblanadi.
 17. Subsidiyalar loyihalar tashabbuskorlarining xizmat ko‘rsatuvchi tijorat banklarida ochilgan maxsus 22626 hisobvaraqlariga (tashkilotlarning maqsadli mablag‘lari) o‘tkaziladi.
 18. Yangi intensiv bog‘, uzumzor va issiqxona barpo qilish ishlari loyihalar tashabbuskorlari tomonidan subsidiya olingandan so‘ng 12 oydan oshmagan muddatda yakunlanishi lozim.
 19. Agentliklar tumanlar (shahar) hokimlarining qishloq va suv xo‘jaligi masalalari bo‘yicha o‘rinbosarlari, tumanlar qishloq xo‘jaligi bo‘lim boshliqlari, yer resurslari va davlat kadastri bo‘limlari boshliqlari bilan birgalikda ushbu Nizomning 18-bandida belgilangan muddat o‘tgach ikki oy ichida subsidiya ajratish to‘g‘risida shartnomalarda ko‘rsatilgan parametrlar bajarilishi yuzasidan monitoringni amalga oshiradi.
 Monitoring yakunlari bo‘yicha loyihalar tashabbuskorlari bilan Agentliklar o‘rtasida imzolangan shartnomada ko‘rsatilgan parametrlar loyihalar tashabbuskorlari tomonidan bajarilgani yoki bajarilmagani to‘g‘risida dalolatnomalar rasmiylashtiriladi. Dalolatnomalar tuman (shahar) hokimining qishloq va suv xo‘jaligi masalalari bo‘yicha o‘rinbosari, qishloq xo‘jaligi bo‘limi boshlig‘i, yer resurslari va davlat kadastri bo‘limi boshlig‘i va Agentliklar vakillari tomonidan imzolanadi.
 20. Agentliklar subsidiya ajratilgandan so‘ng 12 oy davomida subsidiya ajratish to‘g‘risida shartnoma shartlari loyihalar tashabbuskorlari tomonidan bajarilmagan taqdirda, ularga ajratilgan subsidiyalarni Agentlikka qaytarish haqida yozma xabarnoma yuboradi. Loyihalar tashabbuskorlari ushbu xabarnomalarni olgan kundan e’tiboran bir oy mobaynida olingan subsidiyalarni Agentliklarning tegishli maxsus shaxsiy g‘azna hisobvarag‘iga qaytarishi lozim.
 Bunda loyihaning bajarilmagan qismiga teng bo‘lgan subsidiya summasi qaytarilishi lozim.
 21. Tasdiqlangan manzilli ro‘yxatlar O‘zbekiston Respublikasi Qishloq xo‘jaligi vazirligi, Agentliklar, Suv xo‘jaligi vazirligi hamda Qoraqalpog‘iston Respublikasi Vazirlar Kengashi va viloyatlar hokimliklarining rasmiy veb-saytlarida e’lon qilinadi.
 22. Loyihalar tashabbuskorlarining suv tejovchi sug‘orish texnologiyalarini joriy qilish bilan bog‘liq xarajatlarining bir qismini qoplash bo‘yicha budjetdan ajratiladigan mablag‘lardan samarali foydalanilishi yuzasidan nazorat O‘zbekiston Respublikasi Moliya vazirligi Davlat moliyaviy nazorati bosh boshqarmasi tomonidan amalga oshiriladi.
 23. Ushbu Nizom talablari buzilishida aybdor bo‘lgan shaxslar qonun hujjatlariga muvofiq javob beradilar. 
 1. Tuman hokimi, tuman ishchi komissiyasi rahbari
 2. Tuman hokimining qishloq va suv xo‘jaligi masalalari bo‘yicha o‘rinbosari, tuman ishchi komissiyasi rahbarining o‘rinbosari
 3. Agrosanoat majmui va oziq-ovqat xavfsizligi ta’minlanishi ustidan nazorat qilish inspeksiyasining tuman bo‘limi boshlig‘i
 4. Tuman qishloq xo‘jaligi bo‘lim boshlig‘i
 5. Tuman irrigatsiya bo‘limi boshlig‘i, tuman ishchi komissiyasining ishchi organi rahbari
 6. Tuman moliya bo‘limi boshlig‘i
 7. Tuman veterinariya va chorvachilikni rivojlantirish bo‘lim boshlig‘i
 8. Tuman yer resurslari va davlat kadastri bo‘lim boshlig‘i
 9. Tuman elektr ta’minoti korxonasi direktori
 10. Tuman fermer, dehqon xo‘jaliklari va tomorqa yer egalari hududiy kengash raisi
 11. Xizmat ko‘rsatuvchi tijorat bank rahbari
 12. Qoraqalpog‘iston Respublikasi Suv xo‘jaligi vazirligi, “______” irrigatsiya tizimlari havza boshqarmasi qoshidagi nasos stansiyalari va energetika boshqarmasining tuman uchastkasi boshlig‘i 
 13. Qoraqalpog‘iston Respublikasi Suv xo‘jaligi vazirligi, “______” irrigatsiya tizimlari havza boshqarmasi qoshidagi meliorativ ekspeditsiyaning tuman uchastkasi boshlig‘i
 14. Xizmat ko‘rsatuvchi suv iste’molchilari uyushmasi rahbari.
 1. 6-bandning “b” kichik bandi ikkinchi xatboshisi quyidagi tahrirda bayon qilinsin:
 “bir gektar ekin maydoniga tomchilatib sug‘orish texnologiyacini joriy etish uchun 8 million so‘mdan oshmaydigan miqdorda”
 2. 7-banddan ikkinchi xatboshi chiqarib tashlansin.
 3. 10, 15 — 24-bandlar o‘z kuchini yo‘qotgan deb hisoblansin. 
 1. Vazirlar Mahkamasining “Paxta xomashyosi yetishtiruvchilarning tomchilatib sug‘orish texnologiyasini joriy qilish bilan bog‘liq xarajatlarini qoplash tartibi to‘g‘risidagi nizomni tasdiqlash haqida” 2019-yil 6-fevraldagi 103-son qarori.
 2. Vazirlar Mahkamasining “O‘zbekiston Respublikasi Vazirlar Mahkamasi huzuridagi Agrosanoat majmui ustidan nazorat qilish inspeksiyasi faoliyatini tartibga soluvchi normativ-huquqiy hujjatlarni tasdiqlash to‘g‘risida” 2019-yil 12-iyuldagi 575-son qaroriga 7-ilovaning 24-bandi.
 3. Vazirlar Mahkamasining “Meva mahsulotlari ishlab chiqaruvchilarning tomchilatib va yomg‘irlatib sug‘orish asosidagi suv tejovchi texnologiyalarni joriy qilishga ketgan xarajatlarini qoplab berish tartibi to‘g‘risidagi nizomni tasdiqlash haqida” 2019-yil 12-avgustdagi 664-son qarori (O‘zbekiston Respublikasi QT, 2019-y., 8-son, 181-modda).